Document ID: 32011D0480

DECIZIA DE PUNERE ÎN APLICARE A COMISIEI
din 28 iulie 2011
privind lista datelor statistice referitoare la structura și ratele accizelor aplicate tutunului prelucrat, care trebuie furnizate de statele membre în temeiul Directivelor 92/79/CEE și 92/80/CEE ale Consiliului
[notificată cu numărul C(2011) 5291]
(2011/480/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 92/79/CEE a Consiliului din 19 octombrie 1992 privind apropierea taxelor la țigări (1), în special articolul 4 alineatul (3),
având în vedere Directiva 92/80/CEE a Consiliului din 19 octombrie 1992 privind apropierea taxelor pe tutunul prelucrat, altul decât pentru țigarete (2), în special articolul 4 alineatul (3),
întrucât:
(1)
În conformitate cu Directivele 92/79/CEE și 92/80/CEE, Comisia trebuie să prezinte Consiliului o dată la patru ani un raport privind ratele și structura accizelor la tutunul prelucrat, luând în considerare funcționarea corespunzătoare a pieței interne, valoarea reală a ratelor accizelor și obiectivele generale ale tratatului.
(2)
Acest raport trebuie să se bazeze, în special, pe informațiile furnizate de statele membre cu privire la toate eliberările pentru consum ale tutunului prelucrat efectuate în fiecare an calendaristic precedent.
(3)
Pentru a se asigura faptul că informațiile necesare pentru raportul menționat la articolul 4 alineatul (1) din Directiva 92/79/CEE și, respectiv, din Directiva 92/80/CEE sunt suficiente și se primesc în timp util și pentru a permite o monitorizare mai dinamică a evoluției situației, statele membre trebuie să furnizeze Comisiei datele statistice în fiecare an. Aceste date se pot baza pe datele colectate de statele membre pentru calculul prețului mediu ponderat de vânzare cu amănuntul.
(4)
Măsurile prevăzute în prezenta decizie sunt conforme cu avizul Comitetului pentru accize,
ADOPTĂ PREZENTA DECIZIE:
Articolul 1
În scopul aplicării articolului 4 alineatul (3) din Directiva 92/79/CEE și, respectiv, din Directiva 92/80/CEE, statele membre furnizează Comisiei datele statistice anuale prevăzute în anexa la prezenta decizie.
Datele statistice includ toate eliberările pentru consum ale tutunului prelucrat efectuate în anul calendaristic precedent.
Articolul 2
Prezenta decizie se adresează statelor membre.
Adoptată la Bruxelles, 28 iulie 2011.

Labels: 12
2
17
19